Playboy

Playboy er et amerikansk tidsskrift for menn med innhold av artikler, reportasjer, skjønnlitteratur, erotikk og mykporno. Playboy ble startet i 1953 av Hugh Hefner og har siden vokst seg til Playboy Enterprises, Inc. og har nådd alle former for media. Playboy er et av verdens mest kjente merkenavn. I tillegg til flaggskipet, som er den amerikanske utgaven av Playboy, har blader blitt lansert verden rundt på forskjellige språk.

Magasinet blir i USA gitt ut én gang i måneden og inneholder fotografier av nakne kvinner i tillegg til varierte artikler om mote, sport, kommersielle produkter og ofte korte noveller av kjente forfattere. I midten av 1960-årene fikk en også Vladimir Nabokovs Lolita og et par av Ian Flemings James Bond-romaner (blant annet The Man with the Golden Gun) som føljetonger over tre påfølgende måneder. Magasinet er kjent for å uttrykke liberale holdninger til de fleste politiske standpunkt.

Playboys bruk av nakenfotografier av glamourmodeller blir ofte karakterisert som mykporno («softcore»). Magasiner med mer hardporno (hardcore) dukket opp på markedet rundt 1960, som et resultat av suksessen magasinet Penthouse opplevde.

 Historie 
Den første midtsidepiken i et Playboy var Marilyn Monroe, men nakenbildet av henne ble tatt i 1949. I reportasjen ble hun kalt «Sweetheart of the Month». Begrepet «Playmate» ble tatt i bruk fra det andre nummeret i januar 1954.

Den første utgaven, utgitt i desember 1953, var uten påtrykt dato, siden Hefner ikke var sikker på om det noen gang ville bli et blad nummer to. Det første bladet var en stor sensasjon og solgte ut hele opplaget på få uker. Det kjente opplaget var på hele 53 991 kopier.Kilde: Playboy Collector's Association Playboy Magazine Price Guide Prisen var på 50 cent, mens nå er en perfekt kopi av det samme bladet verd over 5000 dollar.

Den kjente Playboy-logoen, som avbilder en kanin med sløyfe, var designet av kunstdesigner Art Paul for bladets andre nummer. Logoen har vært med på samtlige nummer siden, og en spøk i bladet involverer å gjemme logoen et sted på framsiden. Hefner sa at han valgte kaninen som en maskot på grunn av dens «Morsomme seksuelle oppførsel», og fordi logoen var frekk og leken.

Etter at bladet nådde sin topp på 1970-tallet, har Playboy sakte gått tilbake i sirkulasjon og suksess, som en følge av en rekke dårlige investeringer i herreklubber og kasinoer, og delvis på grunn av økt konkurranse i den magasinkategorien det selv grunnla.

Christie Hefner, Hugh Hefners datter, er nå administrerende direktør og styreformann i Playboy.

Playboy-intervjuet
Playboy-intervjuet, et månedlig intervju av en prominent person, er blitt kjent for sin konfronterende stil og sin dyptgående prosess, siden et intervju kan vare fra 7 til 10 timer.

Playboy-intervjuet startet med Miles Davis i septemberutgaven i 1962. Siden det har bladet inneholdt intervjuer med Jimmy Carter, Fidel Castro, Donald Trump, Ayn Rand, Malcolm X, Kurt Vonnegut, Bertrand Russell, Salvador Dali, Martin Luther King jr., Jean-Paul Sartre, George Wallace, Cassius Clay (Muhammed Ali), Madalyn Murray O'Hair, Orson Welles, Ralph Nader, Arthur C. Clarke, Yasir Arafat, Stephen Hawking, Shintaro Ishihara og Carl Sagan.

Bannlysninger av Playboy
I India, Kina, Singapore samt alle muslimske land (unntatt Libanon og Tyrkia) er Playboy bannlyst. I 2003 konkluderte Singapores sensurkomite med at bannlysningen skulle vedvare, da innbyggerne i Singapore ikke er klare for Playboys liberale bruk av nakenfotografier. På 1980-tallet valgte den amerikanske kioskkjeden 7-Eleven å fjerne bladene fra hyllene. I 2003 ble bladet igjen solgt på 7-Eleven. I perioder var magasinet bare i salg i de fleste, men ikke alle, amerikanske delstater. Det samme var gjeldende for Canada.

Rekord
Det mestselgende Playboy-nummeret ble utgitt i november 1972 og solgte 7 161 561 eksemplarer. Kanskje tilfeldigvis ble en del av bildet av dette nummerets midtsidepike (av Lena Soderberg) en industristandard for testing av bildebehandlingsalgoritmer. Det er kjent som «Lenna-bildet» innen det feltet.The Lenna Story

Playmates
Norske playmates i den amerikanske utgaven
Kari Knudsen (februar 1962)
Unne Terjesen (juli 1962)
Surrey Marshe (januar 1967) (født Solveig Mellomborgen. Hun ble ved en feil trodd å være fra Danmark.)
Britt Fredriksen (juni 1968)
Liv Lindeland (januar 1971 og Playmate of the Year 1972)
Sharon Johansen (oktober 1972)
Ingeborg Sørensen (mars 1975) 
Lillian Müller (august 1975 og Playmate Of The Year 1976)
Amalie Olufsen (august 2021 og september 2021)

Norske modeller på amerikansk Playboy-cover
Triana Iglesias (Har også vært på coveret til flere internasjonale versjoner av Playboy)
Amalie Olufsen (Har også vært på coveret til flere internasjonale versjoner av Playboy)

Norsk-amerikanske/kanadiske playmates
Jo Collins (desember 1964)
Nikki Schieler Ziering (september 1997)
Brooke Berry (mai 2000)
Lauren Anderson (juli 2002)

Det første nummeret
 Det første nummeret med en historie skrevet av Ian Fleming: mars 1960
 Det første nummeret med et Playboyintervju: september 1962 (med Miles Davis)
 Det første nummeret som viste kvinnelig kjønnshår: august 1969 (av Paula Kelly)
 Det første nummeret der en playmate viste kjønnshår: januar 1971 (Liv Lindeland)
 Det første nummeret der midtsidepiken hadde undertegnet bildet: oktober 1975
 Det første nummeret med detaljer om playmaten (Playmate data sheet): juli 1977.
 Det første nummeret uten stift i playmatens navle: oktober 1985
 Verdens første internasjonale magasin med internettside (Playboy.com): august 1994

Utvidelse av varemerket Playboy
I 1999 lisensierte Playboy ut varemerket sitt, slik at produsenter kunne produsere varer med den velkjente logoen på. De første produktene bestod av klær, sko, smykker og håndvesker. Men de seneste årene har det kommet enda flere produkter til varesortemanget. Nå kan du få alt fra Playboy-sminke, til Playboy-PC-spill. I 2005 startet også reality-serien Playboyjentene på E!, som tok for seg livet til de tre kjærestene til Hugh Hefner.

Internasjonale utgaver
 Argentina (1985–1995)
 Australia (1979–2000)
 Brasil (1975 – d.d.)
 Bulgaria (2002 – d.d.)
 Den tsjekkiske republikk (1991 – d.d.)
 Estland (2007 – 2011)
 Frankrike (1973 – d.d.)
 Hellas (1985 – d.d.)
 Hongkong (1986–1993)
 Hviterussland (2024 – d.d.)
 Italia (1972–2003)
 Japan (1975 – d.d.)
 Kroatia (1997 – d.d.)
 Latvia (2010 – 2014)
 Litauen (2008 – 2013)
 Mexico (1976–1998, 2002 – d.d.)
 Nederland (1983 – d.d.)
 Norge (1998–1999)
 Polen (1992 – d.d.)
 Romania (1999 – d.d.)
 Russland (1995 – d.d.)
 Serbia (2004 – d.d.)
 Slovakia (1997–2003, 2005 – d.d.)
 Slovenia (2001 – d.d.)
 Sør-Afrika (1993–1996)
 Spania (1978 – d.d.)
 Storbritannia (1953)
 Sverige (1998–1999)
 Taiwan (1990–2003)
 Tyrkia (1986–1995)
 Tyskland (1972 – d.d.)
 Ukraina (2005 – d.d.)
 Ungarn (1989–1993, 1999 – d.d.)

 Referanser 

Eksterne lenker

 Playboy Tyskland 
 Playboy Nederland 
 Playboy Polen  
 Playboy Mexico 
 Playboy Frankrike  
 Playboy Japan  
 Playboy Romania
 Girls of Playboy

Kategori:Medieselskaper fra USA

Kategori:Publikasjoner etablert i 1953
Kategori:1953 i Illinois